Ego Girardus comes Vienne et Matisconis notum volo fieri presentibus et futuris quod ego pro remedio anime mee et patris mei comitis Guillermi et aliorum predecessorum meorum donavi Deo et ecclesie fratrum Quinciacensium duas montatas singulis ebdomadis in puteo Bledonis liberas et quietas ea libertate qua ego ipse eas possidebam iure perpetuo possidendas. Alias etiam duas si eas vel a me vel ab hominibus meis me laudante et sciente elemosina vel emptione adquirere potuerint simili libertate eisdem fratribus donavi. Pedagia quoque et minagia et alias consuetudines quascumque in tota terra mea sive in terra sive in aqua daturi fuerant eadem libertate prefatis fratribus in perpetuum donavi. Ipsos etiam fratres Quinciacenses et res eorum in custodia et manutenemento per totam terram meam accepi. Donavi quoque eisdem fratribus Stephanum Frarinum cum omni tenemento et posteritate ipsius iure perpetuo possidendum. Donavi etiam eisdem quod si ipsi aut res eorum in terra mea aliquid forifecerint aut alicui aliquod dampnum intulerint solum capitale absque alia emendatione persolventes de cetero quieti abeant. Concessi quoque quod si ego aut aliquis filiorum meorum seculo abrenuntiare voluerimus non alibi in ordine Citerciensi quam apud Quinciacum habitum religionis suscipiemus. Hanc donationem ego obtuli Deo et fratribus Quinciacensibus per quendam librum super altare Sancte Marie Quinciaci. Super idem altare ego iuravi quod donationem istam fideliter tenerem et garantirem nec me daturum terram meam filiis meis quousque donationem istam se tenere et garantire ecclesie Quinciacensium sub iuramento mihi promitterent. Iuraverunt etiam Guillermus de Cauvisio, Ebrardus de Ayvuens, Oldricus de Vienna, Cristianus mariscalcus quod si ex his ecclesie Quinciacensium in aliquo deviaretur ipsi ad voluntatem abbatis et fratrum Quinciacensium se haberent quousque omnia eis redintegrarentur. Huius rei testes sunt : Hugo Salinensis prepositus Sancti Anatholii, Hugo de Bers decanus de Neblens, Guillermus de Cauvisio, Hugo de Vinzela, Tibertus Junior de Monte Moreti, Rainaudus de Treva, Ebrardus de Ayvuens, Oldricus de Vienna, Cristianus Salinensis mariscalcus meus. Et ut hoc inperpetuum ratum habeatur ego Girardus comes Vienne et Matisconis sigilli mei impressione munivi. Actum anno ab Incarnatione Domini millesimo centesimo septuagesimo secundo.